Lisbeth Bech-Nielsen (SF), 2023-02-23:
Som mange andre danskere har jeg i de sidste par måneder siddet klinet til skærmen hver tirsdag aften for at følge med i »Tillykke, I skal have trillinger!«.
Det har været både hjerteskærende og livsbekræftende, for det er jo både dybt fascinerende og respektindgydende at se, hvordan forældre jonglerer med frygt, ængstelse, nervøsitet, kærlighed og glæde og ubegribelige mængder praktik på en og samme tid.
Dedikationen til deres børn er uendelig, præcis som den skal være, men den har også en pris, både for børnene og for forældrene.
For i flerlingefamilier er tiden knap, hænderne er få, og de fysiske og psykiske risici er store.
Det er hårdt at være en flerlingefamilie.
I 1901 fik kvinderne i industrien ret til 4 ugers barsel.
Dengang var argumentet moderens og barnets sundhed.
I dag kan vi ændre overskriften til forældrenes og børnenes sundhed, men det er samme spørgsmål nu som dengang: Hvordan kan vi give vores børn de bedste betingelser i begyndelsen af deres liv, også selv om der er flere af dem på en gang?
Hvordan sikrer vi både børnenes og forældrenes trivsel i en tid, hvor trivslen generelt er under pres?
I dag har forældre ret til 52 ugers barsel med ét barn, men opgaven bliver jo ikke ligefrem mindre af, at der er to, tre eller ligefrem fire børn på en gang – tværtimod.
At blive forældre til flerlinger betyder ikke bare flere bleer og mere babymos.
De fysiske og psykiske udfordringer stiger ikke proportionelt med antallet af børn.
De her familier kæmper med komplicerede graviditeter, for tidlige fødsler og forhøjet risiko for angst, stress og fødselsdepressioner.
Der er mindre tid til opmærksomhed og omsorg, mindre leg, øjenkontakt og verbal interaktion, og der er pressede søskende, som føler sig overset.
Det kan have enorme konsekvenser for børnene, deres søskende og forældrene på længere sigt.
Derfor vedtog vi sidste år 26 ugers ekstra barsel til trillinge- og firlingefamilier, så begge forældre kan blive hjemme i den første tid uden at få forkortet den samlede barsel.
Men dengang glemte vi noget, nemlig tvillingerne.
Den uretfærdighed har vi en mulighed for at rette op på i dag, for tvillingefamilier lever med de samme udfordringer og de samme risici som trillinge- og firlingefamilier.
Den forskning og de argumenter, som vi lagde til grund for at udvide barslen for trillinge- og firlingefamilier sidste år, er netop baseret på forskning i tvillingefamilier.
FH, Børns Vilkår, Mødrehjælpen, Twinmoms og Forældre og Fødsel skrev alle sammen i deres høringssvar, at den udvidede barsel selvfølgelig også skulle gælde for tvillingeforældre.
Det er med andre ord svært at finde på et godt argument for at undtage tvillingeforældre fra den udvidede barsel.
At man skal være dårligere stillet, fordi man tilfældigvis har fået to børn på en gang i stedet for et, tre eller fire,
giver ingen mening, især ikke når videnskaben sætter en fed streg under, at de her familier er præcis lige så udsatte som andre i en lignende situation med mange børn på en gang.
Det, vi har hørt om fra mange af ordførerne i dag, er finansieringen.
Men jeg håber også bare, at vi er enige om, at politik altid handler om prioriteringer, og man kunne have valgt noget andet.
Man kunne have valgt at bruge pengene anderledes.
Lige om lidt kommer der et finanslovsforslag fra den nye regering, og der kan man prioritere anderledes.
Det her spørgsmål er faktisk en maggiterning.
Der er i det mange af de ting, vi diskuterer i den her tid om stress og jag og om, hvordan familier og specielt børn får den bedste start på livet.
Jeg ved ikke, om jeg får et spørgsmål om finansieringen, så jeg må hellere tage det på forkant, men man kunne have valgt at bruge 100 mio. kr. om året på det her i stedet for 7 mia. kr. til skæve skattelettelser.
Vi kan også, kan man jo se, i en tid med usikkerhed og krig finde mange, mange milliarder hvert år til vores forsvar, og det er godt og rigtigt, men hvorfor kan vi ikke finde de her penge?
Det er jo heller ikke sådan, at vi sætter en prop i antallet af orlover til forældre, fordi de får det tredje barn.
Det er ikke sådan, at man siger: Nu har du opbrugt din kvote for forældreorlov.
Hvis vi på nogen måde kan mindske den forhøjede risiko for fysiske og psykiske senfølger for både børn og voksne i flerlingefamilier ved at udvide barslen, er det i min optik ikke et spørgsmål om , men et spørgsmål om hvornår.